钦定古今图书集成/理学汇编/文学典/第078卷 > 张舜民
## 钦定古今图书集成/理学汇编/文学典/第078卷 > 张舜民

按《宋史》本传：“舜民，字芸叟，中进士第，为襄崇令。王安
石倡新法，舜民上书言：‘便民所以穷民，强内所以弱
内，富国所以蹙国。以堂堂之天下，而与小民争利，可
耻也’。时人壮之。元丰中，朝廷讨西夏，陈留县五路出
兵，环庆帅高遵裕辟掌机密文字。王师无功，舜民在
灵武诗有‘白骨似沙沙似雪’及‘官军斫受降城柳为
薪’”之句，坐谪监邕州盐米仓，又追赴鄜延诏狱，改监
郴州酒税，会赦北还，司马光荐其才气秀异，刚直敢
言，以馆阁校勘为监察御史。上疏论西夏彊臣争权，
不宜加以爵命，当兴师问罪。因及文彦博，左迁监登
闻鼓院。台谏交章乞还职，不听。通判虢州，提点秦凤
刑狱，召拜殿中侍御史，固辞，改金部员外郎，进秘书
少监。使辽，加直秘阁、陕西转运使，知陕、潭、青三州。元
符中，罢职付东铨，以为坊州、凤翔，皆不赴。徽宗立，擢
右谏议大夫。居职才七日，所上事已六十章。陈陕西
之弊，曰：“以庸将而御老师，役饥民而争旷土。”极论河
朔之困，言多剀峭。徙吏部侍郎，旋以龙图阁待制知
定州，改同州。坐元祐党，谪楚州团练副使，商州安置。
复集贤殿修撰，卒。舜民慷慨喜论事，善为文，自号浮
休居士。其使辽也，见其太孙禧好音乐、美姝、名茶、古
画，以为他日必有如唐张义潮挈十三州来归者，不
四十年当见之。后如其言。绍兴中，追赠宝文阁直学
士。

按《东坡志林》：“张舜民芸叟，邠人也，通练西事，稍能诗。
从高遵裕西征，中途作诗二绝。一云：‘灵州城下千株
柳，总被官军斫作薪。他日玉关归去路，将何攀折赠
行人’。”一云：“‘青铜峡里韦州路，十去从军九不回。白骨
似沙沙似雪，将军莫上望乡台’。为转运判官李密所
奏，得罪，贬郴州监税。舜民言官军围灵武不下，粮尽”
而返。西人从城上问官军汉人兀攃否？或仰而答曰：
“兀攃。”城上皆大笑。西人谓斩为兀攃也。

按《蒙斋笔谈》：“芸叟侍郎，长安人。忠厚质直，尚气节而
不为名，前朝人物中殆难多数。元丰中，有事西夏，五
路并入，时庙议经营久，既有定策，欲一举遂灭。夏五
路帅鄜延种谔、环庆高遵裕、泾原刘昌祚，其二人河
南王中正、熙河李宪。芸叟为高遵裕机宜，诸军皆听
遵裕节制，师出既无功，遵裕坐贬。有得芸叟军中诗”
上闻者坐谤讪，谪监郴州酒。余先大父魏公适为湖
南宪，倾意待之，芸叟意感激，自是以兄事大父，终始
不少异，故先君与诸父皆得从其游。芸叟好古博学，
喜为诗，然皆有思致，缓而不迫，非徒为矫忿者。初谪
时，言五路事者，其宾客各自为主不同，芸叟每折之
以故，人皆不乐。会道中闻蛙声，乃有诗曰：“一夜蛙声
不暂停，近如相和远如争。信知不为官私事，应恨疏
萤彻晓明。”荆公见而笑曰：“舜民此语不为过。”崇宁间，
以党籍废居长安，关中人无贵贱以为父师。余季父
官鄜州，特往过之。始，当国者欲逐元祐人，召其腹心
数辈，更相排击略尽。已而当国者自衰，复为召致者
所攻。芸叟因言：事苟“不以理相乘，自应尔。”指其壁后
题字曰：“亦尝见吾扇诗乎？”季父趋视之，则曰：“扇子解
招风，本要热时用。秋来挂壁间，却被风吹动。”其诗大
抵多类此。夜与挭等语，不甚悉其为人，前辈风流日
远，后生不可不少知。因为道其本末。大父在湖南，年
才六十馀，求宫祠归吴下。芸叟有《送行诗》，先君尝使
余谨藏之，后为兵乱亡去，偶记其全篇附之：“还持使
节请祠真，便作吴江渐退身。凭轼几州蒙惠爱，归装
一味是清贫。相思欲控琴高鲤，卜宅须邀李子邻。不
是荐章论再起，朝廷自重老成人。”吴下有《乘鱼桥》云，
琴高生登仙处，故有控鲤之句云。